題明皇幸蜀圖
作者：陸游
朝代：宋

paragraphs: 天寶政事何披猖，使典相國胡奴王。
弄權楊李不足怪，阿瞞手自裂紀綱。
八姨富貴尚有理，何至詔書褒五郎。
盧龍賊騎已洶洶，丹鳯神語猶琅琅。
人知大勢危絫卵，天稔奇禍如崩牆。
臺省諸公獨耐事，歌詠功德卑虞唐。
一朝殺氣横天末，疋馬西奔幾不脱。
向來諂子知幾人，賊前稱臣草間活。
劍南萬里望秦天，行殿春寒聞杜鶻。
老臣九齡不可作，魚蠧蛛絲金鑑篇。